**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Μαρτίου 2020, ημέρα Πέμπτη και ώρα 10.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Σοφίας Βούλτεψη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Τροποποίηση διατάξεων του ν. 2168/1993 (Α΄147) «Ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις», εναρμόνιση της ελληνικής νομοθεσίας με την Οδηγία (ΕΕ) 2017/853 του Ευρωπαϊκού Κοινοβουλίου και του Συμβουλίου της 17ης Μαΐου 2017 για την τροποποίηση της Οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων και θέσπιση των αναγκαίων συμπληρωματικών μέτρων για την εφαρμογή του Εκτελεστικού Κανονισμού (ΕΕ) 2015/2403 της Ευρωπαϊκής Επιτροπής» (4η συνεδρίαση).

Στη συνεδρίαση παρέστησαν, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Μπίζιου Στεργιανή (Στέλλα), Καραγκούνης Κωνσταντίνος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μελάς Ιωάννης, Πάτσης Ανδρέας, Τσιγκρής Άγγελος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Μαμουλάκης Χαράλαμπος, Καλαματιανός Διονύσιος – Χαράλαμπος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Παπαναστάσης Νικόλαος, Ιωάννης, Παφίλης Αθανάσιος, Μυλωνάκης Αντώνιος και Χήτας Κωνσταντίνος.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Καλημέρα σας. Κυρίες και κύριοι συνάδελφοι, αυτή είναι η 4η συνεδρίασή μας - η δεύτερη ανάγνωση, όπως λέγεται - και τον λόγο έχει ο Εισηγητής της Πλειοψηφίας, ο κ. Ιωάννης Μελάς.

**ΙΩΑΝΝΗΣ ΜΕΛΑΣ (Εισηγητής της Πλειοψηφίας):** Σας ευχαριστώ και καλημέρα, σε όλους.

Κυρία Πρόεδρε, κύριε Υπουργέ, κυρίες και κύριοι Βουλευτές, το συγκεκριμένο σχέδιο νόμου, το οποίο αφορά την ενσωμάτωση της ευρωπαϊκής Οδηγίας 853/2017 του Ευρωπαϊκού Κοινοβουλίου, έρχεται σε μια κρίσιμη εθνική στιγμή για την πατρίδα μας. Μια κρίσιμη στιγμή, που η Τουρκία, για δικούς της πολιτικούς - οικονομικούς και γεωπολιτικούς λόγους, απειλεί προκλητικά τόσο την Ελλάδα, όσο και την Ε.Ε.. Απειλεί η Τουρκία, χρησιμοποιώντας και εκμεταλλευόμενη τον πόνο εκατοντάδων χιλιάδων ανθρώπων, ακόμη και μικρών παιδιών. Απειλεί και χρησιμοποιεί παρακρατικές μεθόδους, για να εισβάλουν στη χώρα μας, χωρίς έλεγχο, εκατοντάδες χιλιάδες μετανάστες. Δεν πρόκειται για προσφυγικό πρόβλημα, αλλά πραγματικά για μια ασύμμετρη απειλή, για ένα συγκροτημένο και στοχευμένο σχέδιο εις βάρος της πατρίδας μας από την Τουρκία. Η Τουρκία είναι εξάλλου αυτή, που δεν σέβεται και δεν έχει σεβαστεί και κατά το παρελθόν ούτε το διεθνές Δίκαιο ούτε σήμερα την κοινή Δήλωση με την Ε.Ε., για τη διαχείριση του μεταναστευτικού. Η Τουρκία την καταπατά και αυτό πρέπει να γίνει σαφές προς όλες τις πλευρές. Μια συμπεριφορά, η οποία είναι εις βάρος των συμφερόντων και των κυριαρχικών μας δικαιωμάτων, μια συμπεριφορά, η οποία θέτει σε κίνδυνο την ασφάλεια και την ακεραιότητα της πατρίδας μας.

Κυρίες και κύριοι συνάδελφοι, βρίσκεται σε εξέλιξη μια ασύμμετρη απειλή, ενάντια στην πατρίδα μας, ένα νέο είδος πολέμου, θα μπορούσαμε να πούμε. Τα χερσαία και τα θαλάσσια σύνορά μας δέχονται μεγάλες πιέσεις, αλλά πρέπει να επισημανθεί πως η άμεση και η ακαριαία αντίδραση της Κυβέρνησης έστειλε προς πάσα κατεύθυνση ένα σαφές μήνυμα: «Δεν εκβιαζόμαστε και δεν απειλούμαστε, έχουμε σύνορα και χερσαία και θαλάσσια, τα οποία φυλάσσονται και κανένας δεν θα περάσει, με παράνομο τρόπο.» Οφείλουμε, λοιπόν, ένα «ευχαριστώ» στις Ένοπλες Δυνάμεις, στα Σώματα Ασφαλείας, αλλά και στους ακρίτες μας, που τόσες μέρες προασπίζουν τα εθνικά και κυριαρχικά μας συμφέροντα, διαφυλάσσουν την ασφάλεια της χώρας μας και επιδεικνύουν υψηλή ετοιμότητα, ψυχραιμία και αυτοσυγκράτηση, απέναντι στις πρωτοφανείς προκλήσεις της τουρκικής πλευράς.

Ωστόσο, κυρίες και κύριοι συνάδελφοι, είναι απαραίτητο και εθνικά αναγκαίο, ανάλογη ωριμότητα και υπευθυνότητα να δείξουν και όλες οι πολιτικές δυνάμεις. Σε εθνικά κρίσιμες στιγμές, όταν πρέπει να λάβουμε δύσκολες και σημαντικές αποφάσεις, δεν πρέπει να υπάρχουν μικροπολιτικές σκοπιμότητες και ιδεοληψίες. Οι πολιτικές δυνάμεις δεν πρέπει να επενδύουν και να καλλιεργούν διχαστικές λογικές, ιδιαίτερα στα νησιά του Ανατολικού Αιγαίου, εκεί όπου οι νησιώτες μας βιώνουν και αντιμετωπίζουν καθημερινά το πρόβλημα.

Υπέρτατο αγαθό, λοιπόν, σε τούτες τις στιγμές, είναι η προάσπιση των εθνικών μας συμφερόντων, η ασφάλεια της πατρίδας και η ενότητα του έθνους. Έχουμε χρόνο να διαφωνήσουμε για πολλά θέματα. Οι ιδεολογικές μας διαφορές υπάρχουν και πρέπει να υπάρχουν, αλλά, σε τούτη τη στιγμή, δεν είναι η προτεραιότητα. Προτεραιότητα, αυτές τις στιγμές, είναι η ασφάλεια και η ακεραιότητα της πατρίδας μας. Οφείλουμε όλοι να καταδικάσουμε, απερίφραστα, τις τουρκικές προκλήσεις, απέναντι τόσο στην Ελλάδα, όσο και στην Ευρώπη. Είμαστε τα σύνορα της Ευρώπης και τα προασπίζουμε, δεν πρόκειται, λοιπόν, να κάνουμε ούτε ένα βήμα πίσω. Γι' αυτό, θα πρέπει και η Ευρώπη να μας στηρίξει έμπρακτα, σε αυτή τη δύσκολη κρίση, που αντιμετωπίζουμε. Έγινε ένα σημαντικό και ουσιαστικό βήμα, την Τετάρτη, στον Έβρο, εκεί που ο Πρωθυπουργός, ο Κυριάκος Μητσοτάκης, έφερε την πολιτική ηγεσία της Ε.Ε. στα σύνορα, για να δουν και οι ίδιοι, από κοντά, ποια είναι η κατάσταση και να αντιληφθούν το μέγεθος του προβλήματος. Το ότι εμποδίσαμε, αυτή τη φορά, την απόπειρα εισβολής εκατοντάδων χιλιάδων μεταναστών, στα ελληνικά σύνορα, σημαίνει ότι και η Ευρώπη δεν βρέθηκε αντιμέτωπη, με ένα πρωτοφανές και ανεξέλεγκτο μεταναστευτικό κύμα. Ενδεικτικά, τις τελευταίες μέρες, είχαμε αποτροπή παράνομης εισόδου, σε περισσότερους από 27.000 μετανάστες.

Επίσης, κυρίες και κύριοι συνάδελφοι, δεν θα πρέπει να παρασυρόμαστε από την τουρκική προπαγάνδα, η οποία έχει, ως στόχο, να παραπλανήσει τη διεθνή γνώμη και να δημιουργήσει αρνητικές εντυπώσεις εις βάρος της Ελλάδος. Η Τουρκία επιδιώκει να δείξει πως είναι το θύμα αυτής της κατάστασης, ενώ, στην πραγματικότητα, είναι ο θύτης, πρέπει, λοιπόν, να γίνει αντιληπτό, ότι αμυνόμαστε γιατί απειληθήκαμε, δεν κάνουμε επίθεση σε κανέναν, η Τουρκία είναι που μας απειλεί, όχι εμείς.

Με εθνική ενότητα, λοιπόν, και ομοψυχία σε αυτή τη δύσκολη κρίση για το έθνος μας, θα καταφέρουμε να ανταποκριθούμε στο ιερό μας καθήκον και στην ιστορική μας υποχρέωση, να διαφυλάξουμε τα σύνορα της πατρίδας μας και την ακεραιότητά μας.

Κυρίες και κύριοι, να δούμε τώρα το νομοσχέδιο, το οποίο επεξεργαζόμαστε. Είναι, λοιπόν, η 4η συνεδρίαση της Επιτροπής μας, όπου επεξεργάζεται τις διατάξεις του συγκεκριμένου νομοσχεδίου. Με το συγκεκριμένο σχέδιο νόμου, ενσωματώνεται στο εθνικό μας δίκαιο η ευρωπαϊκή Οδηγία 853/2017 του Ευρωπαϊκού Κοινοβουλίου, μια διαδικασία, η οποία είναι αναγκαία, διότι κινδυνεύαμε με την επιβολή κυρώσεων από την Ε.Ε., επειδή δεν το είχαμε πράξει, μέχρι σήμερα. Παράλληλα, εκσυγχρονίζεται και τροποποιείται και ο ν. 2168/1993, ώστε οι διατάξεις του να προσαρμοστούν στο πνεύμα της ευρωπαϊκής Οδηγίας και στις διεθνείς εξελίξεις, στο χώρο της ασφάλειας.

Οι προωθούμενες αλλαγές έρχονται να εναρμονιστούν, κυρίως, με τους κανόνες περί «σήμανσης των πυροβόλων όπλων», στον καθορισμό κοινών κινήτρων, ως προς τη δυνατότητα μετατροπής όπλων, που δίνουν σήμα συναγερμού, στην ενίσχυση του συστήματος συλλογής δεδομένων και ανταλλαγής πληροφοριών, μεταξύ των κρατών-μελών και στη διαμόρφωση κοινών προτύπων απενεργοποίησης των πυροβόλων όπλων. Επίσης, με τις τροποποιήσεις, που επιφέρουμε στη νομοθεσία περί όπλων, αυστηροποιείται, ακόμα περισσότερο, το ισχύον καθεστώς. Συγκεκριμένα, η σήμανση τώρα θα γίνεται και στα ουσιώδη συστατικά μέρη των όπλων. Θεσπίζονται, ακόμη, αυστηροί κανόνες, ώστε η σήμανση των όπλων να μη μπορεί να διαγραφεί ή να παραποιηθεί και προβλέπονται αυστηρές ποινές για τους παραβάτες.

Επίσης, προβλέπεται πως τα ιατρικά δεδομένα, που θα απαιτούνται, για να λάβει κάποιος άδεια οπλοφορίας για ατομική ασφάλεια, θα είναι εκτός από αυτά της ψυχικής του υγείας και της εν γένει σωματικής του κατάστασης. Δημιουργείται, ακόμη, ένα νέο σύστημα παρακολούθησης των μεταφορών των πυροβόλων όπλων, μεταξύ των κρατών-μελών. Ενισχύουμε, με αυτόν τον τρόπο, το σύστημα συλλογής δεδομένων και ανταλλαγής πληροφοριών, μεταξύ των κρατών-μελών. Στο παρόν σχέδιο νόμου, θεσπίζεται η διαδικασία δήλωσης διαμετακόμισης, η οποία θα αφορά και την περίπτωση, που μεταφέρονται, με θαλάσσια μέσα, όπλα, εκρηκτικές ύλες και πυρομαχικά, τα οποία θα διέρχονται από τα ελληνικά χωρικά ύδατα, χωρίς να καταπλέουν, σε ελληνικό λιμάνι. Μια, πραγματικά, πολύ σημαντική παρέμβαση, η οποία έρχεται σε μια συγκυρία, που η περιοχή της Νοτιοανατολικής Μεσογείου είναι ιδιαιτέρως ασταθής και ευμετάβλητη.

Επίσης, οι έμποροι όπλων, υποχρεωτικά, θα πρέπει να διασυνδεθούν ηλεκτρονικά, με σκοπό όλες οι αγοραπωλησίες τους να φαίνονται σε σύστημα, το οποίο θα είναι συνδεδεμένο, με τη βάση της Ελληνικής Αστυνομίας.

Αυστηροποιούνται εξίσου το καθεστώς ελέγχου της κυκλοφορίας των όπλων και οι νόμιμοι εισαγωγείς εμπορίας και κατοχής των πυροβόλων όπλων, σύμφωνα με τους κανόνες της ευρωπαϊκής Οδηγίας. Με τις διατάξεις του παρόντος σχεδίου νόμου, αναβαθμίζονται ουσιαστικά τα εργαλεία των διωκτικών Αρχών, για τη διερεύνηση και εξιχνίαση παράνομων δραστηριοτήτων, σε σχέση με τα πυροβόλα όπλα, ενώ διευκολύνεται και η απονομή της δικαιοσύνης. Ουσιαστικά, λοιπόν, με το συγκεκριμένο σχέδιο νόμου, επηρεάζεται συνολικά όλη η κοινωνία, είτε είναι επαγγελματίες, που δραστηριοποιούνται στον τομέα των όπλων και των πυρομαχικών, είτε είναι ιδιώτες, που φέρουν όπλο, όπως οι κυνηγοί ή οι αθλητές σκοποβολής, είτε βέβαια, και το προσωπικό των Σωμάτων Ασφαλείας. Οι φορείς, τους οποίους ακούσαμε, με πολύ ενδιαφέρον, στη συνεδρίαση της Επιτροπής μας, βοήθησαν σημαντικά, με τις επισημάνσεις τους, στην επεξεργασία του σχεδίου νόμου.

Κυρίες και κύριοι συνάδελφοι, με την ενσωμάτωση της συγκεκριμένης Οδηγίας στο εθνικό μας δίκαιο και τον εκσυγχρονισμό του ν.2168/1993, διαμορφώνουμε ένα σταθερό, ισχυρό θεσμικό πλαίσιο, για την κατοχή, χρήση και την κυκλοφορία των όπλων. Η θέσπιση αυτών των κανόνων αφορά άμεσα την πάταξη της παράνομης διακίνησης όπλων, την αντιμετώπιση των εγκλημάτων βίας και του οργανωμένου εγκλήματος και, βέβαια, την ασφάλεια των πολιτών. Αυτό το σχέδιο νόμου, κυρίες και κύριοι, έρχεται σε συνέχεια πρωτοβουλιών της Κυβέρνησης, σε μια σειρά μέτρων, που λάβαμε και συνεχίζουμε να λαμβάνουμε, για την ενίσχυση του αισθήματος ασφάλειας των πολιτών. Η ασφάλεια των πολιτών δεν είναι απλά για μας μια προεκλογική μας δέσμευση, την οποία υλοποιούμε, μέρα με τη μέρα, είναι μια αυτονόητη υποχρέωση του κράτους προς την κοινωνία και τους πολίτες της, είναι μια υποχρέωση, που εξασφαλίζει την εύρυθμη λειτουργία του κράτους, στο οποίο πρέπει να υπάρχουν και να τηρούνται κανόνες. Ο πολίτης πρέπει να αισθάνεται και να είναι ασφαλής, είτε βρίσκεται στο σπίτι του, είτε στην εργασία του, είτε στη γειτονιά του, είτε στο πανεπιστήμιο. Σε αυτό, λοιπόν, ακριβώς το πλαίσιο, εντάσσεται και το σχέδιο νόμου, το οποίο επεξεργαζόμαστε, σήμερα, στην Επιτροπή και θα έρθει τις επόμενες μέρες και στην Ολομέλεια. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Καταρχάς, θα ήθελα να πω περαστικά στους ασθενείς, γιατί και η ιδιαίτερη πατρίδα μου, η Ηλεία, είναι μια από τις περιοχές, που έχει πληγεί από τον κορωνοϊό, περαστικά, λοιπόν, στους ασθενείς. Συστήνουμε ψυχραιμία και όχι πανικό, για την αντιμετώπιση αυτού του ζητήματος, την τήρηση των κανόνων πρόληψης και προστασίας. Είναι ιδιαίτερα σημαντικό να υπάρχουν μέτρα πρόληψης και προστασίας για το ιατρικό και νοσηλευτικό προσωπικό, που είναι στην πρώτη γραμμή αντιμετώπισης αυτού του κρίσιμου ζητήματος και συνολικά συντονισμός, δραστηριότητα, για να το περιορίσουμε όσο το δυνατόν πιο πολύ. Καλή ανάρρωση στους ασθενείς.

Τώρα, όσον αφορά το προσφυγικό-μεταναστευτικό ζήτημα, συμφωνούμε ότι πρέπει να αναδειχθεί, ως ευρωπαϊκό ζήτημα, ευρωπαϊκό-τουρκικό και όχι μόνο ελληνικό-τουρκικό. Δεν αρκούν οι επικοινωνιακοί χειρισμοί, δεν αρκούν μόνο οι επισκέψεις, τα κτυπήματα στην πλάτη και η χρηματοδότηση, είναι απαραίτητο να καταδικαστεί η Τουρκία από τους Ευρωπαίους για την απαράδεκτη αυτή συμπεριφορά, να χρησιμοποιεί ανθρώπους, για να εξυπηρετήσει τους γεωπολιτικούς της στόχους. Είναι απαραίτητο να ληφθούν συγκεκριμένα μέτρα οικονομικών κυρώσεων εναντίον της. Η Κυβέρνηση οφείλει να ζητήσει ισομερή κατανομή των προσφύγων, σε όλες τις ευρωπαϊκές χώρες και μάλιστα, έχει δημιουργήσει ιδιαίτερα αλγεινές εντυπώσεις η απάντηση της Ευρωπαίας αξιωματούχου, σε ερώτηση δημοσιογράφων, σχετικά με το πότε θα γίνουν μετεγκαταστάσεις προσφύγων και η κυρία Γιόχανσον απάντησε, ότι η ελληνική Κυβέρνηση δεν το έχει ζητήσει.

Χρειάζεται μια απάντηση σε αυτό το ζήτημα. Το έχουμε ζητήσει ή όχι; Λέει αλήθεια η κυρία Γιόχανσον ή όχι; Είναι κρίσιμο αυτό το ζήτημα, για να μην μετατραπεί η χώρα μας σε αποθήκη ψυχών. Εμείς έχουμε τονίσει ότι είμαστε έτοιμοι να βάλουμε πλάτη, να στηρίξουμε ένα εθνικό σχέδιο για το ζήτημα αυτό, αλλά, προφανώς, η Κυβέρνηση πρέπει να αφήσει κατά μέρος την αλαζονική συμπεριφορά, την αυταρχικότητα, την καταστολή και να ζητήσει τη σύγκληση Συνόδου Κορυφής, σε ευρωπαϊκό επίπεδο, αλλά και να ενημερώσει τους πολιτικούς αρχηγούς και τα Κόμματα, όπως οφείλει, με λεπτομέρεια, για τους σχεδιασμούς σε αυτό το ζήτημα.

 Τώρα, επί του νομοσχεδίου. Το συγκεκριμένο νομοσχέδιο υιοθετεί ένα αυστηρότερο νομοθετικό πλαίσιο, που πρέπει να διέπει την οπλοκατοχή και την οπλοφορία, στη χώρα μας. Πάγια θέση μας είναι ότι ο έλεγχος της εμπορίας, της χρήσης και της κατοχής όπλων είναι απαραίτητος. Η εγγύηση της ασφάλειας του κοινωνικού συνόλου δεν επιτυγχάνεται με τη γενίκευση της οπλοκατοχής, αλλά, αντίθετα, με το δραστικό περιορισμό της.

 Το σχέδιο νόμου, κατά το μεγαλύτερο μέρος του, ήταν σε διαβούλευση, από το Νοέμβριο του 2018. Η χρήση πυροβόλων όπλων από το οργανωμένο έγκλημα, τρομοκρατικές ομάδες, υποκινούμενες από θρησκευτική ή εθνική μισαλλοδοξία, αλλά και μεμονωμένα άτομα, προκαλεί τεράστιες αρνητικές επιπτώσεις στην κοινωνία. Οι τυφλές μαζικές επιθέσεις, που έλαβαν χώρα, τα τελευταία χρόνια, σε πολλές ευρωπαϊκές πόλεις, είναι ξεκάθαρη απόδειξη μιας πολυδιάστατης απειλής και καταδεικνύουν την αναγκαιότητα να ενταθεί ο αγώνας, κατά της παράνομης διακίνησης όπλων.

 Είναι κοινή παραδοχή ότι η παράνομη διακίνηση, εμπορία και χρήση πυροβόλων όπλων, καθώς και των συναφών ειδών, ενόψει της επικίνδυνης φύσης τους, δημιουργεί σοβαρούς κινδύνους για την ακεραιότητα των πολιτών, τη δημόσια τάξη και ασφάλεια.

 Η σύννομη και προσεκτική χρήση του όπλου είναι απαραίτητη, κυρίως, από τα στελέχη των Σωμάτων Ασφαλείας, που η Πολιτεία τους έχει αναθέσει, ακριβώς, να προστατεύουν τους πολίτες, τη δημόσια τάξη και ασφάλεια, αλλά και την ίδια τη Δημοκρατία μας.

 Από 130 μελέτες και έρευνες, που πραγματοποιήθηκαν, σε 10 διαφορετικές χώρες, κατά το διάστημα 1950 - 2014, προέκυψε ότι σε ορισμένες χώρες, η εφαρμογή νόμων, που αποσκοπούν στον περιορισμό της πρόσβασης, σε διάφορα είδη όπλων, συσχετίζεται με τη μείωση των θανάτων από πυροβόλα όπλα.

Η εφαρμογή νόμων, που προβλέπουν αυστηρότερες προϋποθέσεις για την απόκτηση πυροβόλων όπλων, όπως ο έλεγχος ιστορικού ή η πρόσβαση σε όπλα, όπως η αποθήκευση, συσχετίζεται, επίσης, με τη μείωση των εγκλημάτων πάθους και των θανατηφόρων παιδικών ατυχημάτων, αντίστοιχα.

 Συνεπώς, το πρόβλημα σε χώρες, με υψηλά ποσοστά οπλοκατοχής, είναι η έλλειψη νόμων, που επιδιώκουν και πετυχαίνουν τον πραγματικό έλεγχο των όπλων. Χαρακτηριστικό παράδειγμα είναι η Αυστραλία. Μετά από μια μαζική ανθρωποκτονία, το 1997, ξεκίνησε μια από τις μεγαλύτερες μεταρρυθμίσεις, σχετικά με τους κανόνες χρήσης και κατοχής όπλων, με ορατά αποτελέσματα, ως προς τη χρήση και τη μείωση των θανάτων από τα πυροβόλα όπλα. Οι δείκτες ανθρωποκτονιών και αυτοκτονιών έπεσαν κατακόρυφα, καθώς, την περίοδο 1995- 2006, μειώθηκαν, κατά 59% και 65%, αντίστοιχα. Στην εποχή, μετά το 1996 και ως το 2013, δεν καταγράφηκε καμία μαζική ανθρωποκτονία. Οι ανθρωποκτονίες με όπλο μειώθηκαν από το 0,37 ανά 100.000 κατοίκους, το 1995, σε 0,17 ανά 100.000 κατοίκους, το 2006.

 Στο Ηνωμένο Βασίλειο, μετά τη δολοφονία 15 ανθρώπων και τον τραυματισμό άλλων 15, από τυχαίους πυροβολισμούς, απαγορεύθηκε η χρήση συγκεκριμένων ειδών όπλων, εισήχθη η υποχρέωση καταγραφής για τους κατόχους και χρηματοδοτήθηκε ένα πρόγραμμα αγοράς όπλων από το κράτος.

 Σε άλλη έρευνα, που πραγματοποιήθηκε, για το έτος 2016, το 64% των ανθρωποκτονιών, στις Ηνωμένες Πολιτείες, αφορούσε θανάτους με όπλο, ενώ το αντίστοιχο ποσοστό, για τον Καναδά, ήταν 30,5%.

 Μια έρευνα της Σχολής Δημόσιας Υγείας του Πανεπιστημίου της Βοστόνης, το 2013, έδειξε πως η αύξηση κατά 1% στην οπλοκατοχή, συσχετιζόταν με παράλληλη αύξηση 0,9 μονάδες, όσον αφορά το δείκτη ανθρωποκτονίας, ως συνολική αύξηση.

 Η οπλοκατοχή φαίνεται να συσχετίζεται θετικά και με το ποσοστό ανθρωποκτονιών αστυνομικών εν ώρα υπηρεσίας.

 Όλα καταλήγουν στο ότι η ύπαρξη αυστηρού νομοθετικού πλαισίου είναι ο μόνος τρόπος, για να μειωθούν οι δολοφονίες. Παράλληλα, μέσα κοινωνικής δικτύωσης ανακοίνωσαν την εφαρμογή περιορισμών στην πώληση όπλων, μέσω των κοινωνικών δικτύων τους, απαγορεύοντας στους χρήστες να ανακοινώνουν ή να προβαίνουν, σε αγοραπωλησίες όπλων, μέσω αναρτήσεων, ομάδων συζήτησης ή ιδιωτικών μηνυμάτων.

Παγκοσμίως, λοιπόν, η τάση είναι αυτή, με πρόσφατο παράδειγμα την Ελβετία, χώρα με παράδοση στην οπλοκατοχή, που, τον Μάιο του 2019, μετά από δημοψήφισμα, δηλαδή, το ζήτησαν οι ίδιοι οι πολίτες, υιοθέτησε τους περιορισμούς, που θέτει η Οδηγία 2017/853.

Όσον αφορά στα καθ' ημάς, σύμφωνα με επίσημα στοιχεία της Αστυνομίας, η Ελλάδα εξακολουθεί να αποτελεί χώρα προορισμού οπλισμού, προερχόμενου από τη Βουλγαρία, την Αλβανία, τη Βόρεια Μακεδονία, τη Σερβία, το Κόσοβο, το Μαυροβούνιο για την κάλυψη αναγκών της εγχώριας αγοράς, μεμονωμένους δράστες ή και ομάδες, που δραστηριοποιούνται, στη χώρα μας. Η χώρα μας, όμως, είναι και ενδιάμεση χώρα, με προορισμό την Τουρκία, τη Συρία, το Ιράκ, τη Λιβύη και άλλες χώρες της Ε.Ε..

Από το σύνολο των κατασχέσεων όπλων, το 2018, προκύπτει ότι το μεγαλύτερο μέρος αυτών αφορά σε κυνηγετικά όπλα και όπλα φλόμπερ, ακολουθούμενο, με μεγάλη διαφορά, από πιστόλια. Η παράνομη διακίνηση οπλισμού αποτελεί πεδίο προσέλκυσης εγκληματικών ομάδων, αλλά και μεμονωμένων δραστών, διακινητών, οι οποίοι έχουν διασυνδέσεις και συνεργάζονται ad hoc, με διάφορες εγκληματικές ομάδες, προμηθεύοντας τους, παράνομα με οπλισμό.

Περαιτέρω, δημοφιλή μεθοδολογία δράσης συνιστά η νόμιμη εισαγωγή, σε χώρες της Ε.Ε., διαφόρων τύπων όπλων και λοιπών απενεργοποιημένων όπλων, φυσιγγίων κρότου, αερίου κ.λπ. και στη συνέχεια, η μετατροπή τους σε πυροβόλα όπλα και φυσίγγια αυτών, τα οποία διακινούνται, στην εγχώρια αγορά. Οι τιμές αγοράς των πυροβόλων όπλων κυμαίνονται από 350 έως 5.000 €, ανάλογα με τον τύπο, την προέλευση, τη χρονολογία του μοντέλου κ.λπ. και πυρομαχικών, που κυμαίνεται από 40 έως 80 ευρώ.

Οι ομάδες, που διακινούν παράνομα όπλα, εμφανίζουν υψηλό βαθμό ειδίκευσης και με κατάλληλο εξοπλισμό για την μετατροπή, τροποποίηση των όπλων. Εκμεταλλεύονται τις νομότυπες δομές, για τη διακίνηση των εγκληματικών τους προσόδων, αλλά και του παράνομου οπλισμού. Κάνουν ευρεία χρήση των νέων τεχνολογιών, όπως το διαδίκτυο surface web, dark net και άλλα και την αλίευση πελατών και τη διακίνηση του οπλισμού τους. Το σκοτεινό δίκτυο συνιστά, διεθνώς, δημοφιλές πεδίο ανεύρεσης πελατών και διακινητών οπλισμού.

Όσον αφορά στο νομοσχέδιο, επαναλαμβάνουμε την πρότασή μας να ενσωματωθούν, εφόσον δεν δημιουργούν αντινομίες, τα αιτήματα της Σκοπευτικής Ομοσπονδίας Ελλάδος, καθώς και τα αιτήματα των αθλητών Διάθλου.

Επίσης, προτείνουμε να γίνουν οι απαραίτητες νομοτεχνικές βελτιώσεις, ώστε η Υπηρεσία Εξωτερικής Φρουράς να προστεθεί στα άρθρα του νομοσχεδίου, τα οποία αφορούν υπηρεσίες επιβολής νόμου και διατήρησης εννόμου τάξεως, καθώς και να προστεθεί η δυνατότητα της Υπηρεσίας να έχει πρόσβαση σε κατασχεμένα όπλα.

Θεωρούμε σωστή την εισήγηση της Ψυχιατρικής Εταιρίας, που προτείνει ότι θα πρέπει να χρησιμοποιείται μια διαδικασία προσομοίωσης, χρήσης και εκπαίδευσης όσων θέλουν να αποκτήσουν όπλο, αντίστοιχη με αυτή της άδειας οδήγησης αυτοκινήτων. Εισηγούμαστε, η πώληση, η διάθεση τουφεκίων αλιείας να γίνεται σε άτομα, που έχουν συμπληρώσει το 18ο έτος της ηλικίας τους.

Όσον αφορά στα άρθρα, που προβλέπονται ποινικές κυρώσεις, προτείνουμε να γίνουν αυστηρότερες τόσο οι χρηματικές ποινές όσο και οι ποινές φυλάκισης.

Τέλος, επαναλαμβάνουμε, στις μεταβατικές διατάξεις, να προβλεφθεί η συλλογή στατιστικών στοιχείων και η αποτίμηση τους, σε εύλογο χρονικό διάστημα. Θα κάνουμε, όμως και την επισήμανση, ότι η νομοθεσία για την οπλοκατοχή πρέπει να κωδικοποιηθεί, ώστε να μην μπορεί κάποιος να την προσπελάσει.

Συμπερασματικά, υπάρχει μια θετική ισχυρή σχέση, ανάμεσα στο δείκτη θυματοποίησης, σχετικό με ανθρωποκτονία με όπλο και στο ποσοστό των κατόχων όπλων. Είναι σκόπιμο, λοιπόν, η χώρα μας να υιοθετήσει μια κουλτούρα μακριά από την οπλοκατοχή. Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κυρία Πρόεδρε, σήμερα, θα διατυπώσουμε κάποιες καταληκτικές παρατηρήσεις προς την Κυβέρνηση, με την προσδοκία ότι θα ενσωματωθούν, ως νομοτεχνικές βελτιώσεις, στο τελικό κείμενο του νομοσχεδίου.

Χθες, είχα την τιμή να παρευρεθώ στο Πανελλήνιο Συνέδριο της Πανελλήνιας Ομοσπονδίας Αστυνομικών Υπαλλήλων. Αυτό το οποίο μας μετέφεραν οι συμμετέχοντες αστυνομικοί, μεταξύ άλλων, ήταν η ανάγκη επαυξημένης εκπαίδευσης στη χρήση του όπλου. Δεν είναι καθόλου ευχαριστημένοι, με τα τελευταία περιστατικά εσφαλμένης χρήσης, που έχουν δει το φως της δημοσιότητας, τις τελευταίες εβδομάδες και θέλουν αυτή η εικόνα, που έχει βγει προς τα έξω, προς την κοινωνία, να αλλάξει, γιατί αδικεί το σύνολο του Αστυνομικού Σώματος.

 Τα της εκπαίδευσης των αστυνομικών, ως προς τη χρήση του όπλου, ρυθμίζονται στο νόμο 3169/2003, όπου πέραν του άρθρου 2, που περιλαμβάνει τις προϋποθέσεις οπλοκατοχής και οπλοφορίας των αστυνομικών και του άρθρου 4, που προβλέπει έλεγχο καταλληλότητας, το άρθρο 5 ορίζει ειδικά τα περί εκπαίδευσης στην οπλοτεχνική σκοποβολή.

Η εκπαίδευση των αστυνομικών χωρίζεται σε δύο κατηγορίες: Τη βασική εκπαίδευση και τη συντηρητική εκπαίδευση. Η μεν βασική διεξάγεται, κατά την διάρκεια φοίτησης στις Σχολές Αξιωματικών και Αστυφυλάκων, η δε συντηρητική, μετά την αποφοίτηση και μέχρι την έξοδο από το Σώμα, σε περιοδικά διαστήματα, που δεν απέχουν μεταξύ τους περισσότερο του ενός έτους. Ο ίδιος νόμος λέει ότι ο αστυνομικός, που για οποιονδήποτε λόγο, δεν υποβάλλεται στη συντηρητική εκπαίδευση ή δεν πιστοποιείται κατ΄ αυτήν η ικανότητα του, δεν επιτρέπεται να κατέχει ή να φέρει πυροβόλο όπλο.

Θα είχε ενδιαφέρον, κύριε Υφυπουργέ, ως πρώην Αρχηγός της ΕΛ.ΑΣ, να μας δώσετε μια εικόνα για τη συντηρητική εκπαίδευση των αστυνομικών. Μολονότι, βάσει της παραγράφου 4 του άρθρου 5 του νόμου 3169/2003, η Υπουργική Απόφαση δεν δημοσιεύεται στην Εφημερίδα της Κυβερνήσεως, η Υπουργική Απόφαση, που ρυθμίζει το χρόνο, τον τρόπο, την υπηρεσία πραγματοποίησης της συντηρητικής εκπαίδευσης και τα κριτήρια, που απαιτούνται, για την πιστοποίηση της ικανότητας των αστυνομικών, στο χειρισμό συγκεκριμένων όπλων.

Δεν κατανοώ, γιατί προβλέπεται απόρρητο για τη συντηρητική εκπαίδευση. Όπως δεν καταλαβαίνω και τη γενικότερη μυστικοπάθεια της Ελληνικής Αστυνομίας, σε ζητήματα, που αφορούν την ίδια. Να σας θυμίσω, ότι στις 14 Ιανουαρίου, κατέθεσα ερώτηση προς το Υπουργείο σας, με θέμα τη «Συνοδεία Ασφαλείας για την Προστασία Επισήμων και Ευπαθών Στόχων». Ρωτούσα, με λίγα λόγια, με ποια κριτήρια και ποιοι είναι οι αριθμοί, με βάση τους οποίους γίνεται η κατανομή αστυνομικών σε πρόσωπα, τα οποία χρειάζονται αστυνομική συνοδεία. Η απάντηση, που μου έδωσε το Υπουργείο σας, της 30ής Ιανουαρίου, ήταν απολύτως αρνητική, επικαλούμενοι ένα απόρρητο, το οποίο πια, στην καινούργια ερώτηση, που έχω ετοιμάσει, πιστεύω, τουλάχιστον, ότι δεν έχει θεμελιωθεί με καμία απολύτως επάρκεια. Θα επανέλθουμε, λοιπόν επ’ αυτού. Τουλάχιστον, να μας πείτε, κύριε Υφυπουργέ, ποτέ εκδόθηκε η τελευταία Υπουργική Απόφαση, που ρυθμίζει τα της συντηρητικής εκπαίδευσης των αστυνομικών. Γνωρίζω ότι δεσμεύεστε από το απόρρητο και δεν μπορείτε να μας προσανατολίσετε, ως προς το περιεχόμενο, αλλά τουλάχιστον, ως προς το χρόνο, αυτό μπορούμε να το ξέρουμε. Είναι σημαντικό να γνωρίζει η Εθνική Αντιπροσωπεία και οι Έλληνες πολίτες, σε ποιες τελευταίες ενέργειες έχουν προβεί, από κοινού, το Υπουργείο Προστασίας του Πολίτη και η Αστυνομία, για τις συνθήκες, για την ποιότητα της εκπαίδευσης εκείνων, που θα έχουν ταχθεί, για την ασφάλεια των όπλων.

Προχωρώ στις προτάσεις. Όπως είπα και στη συζήτηση επί της πρώτης ανάγνωσης, είναι πολύ σημαντικό ο κάτοχος του όπλου να περνά από ένα προηγούμενο καθεστώς εκπαίδευσης, όπως περνάει και ο υποψήφιος οδηγός για το δίπλωμα αυτοκινήτου. Θα είχαμε επιφέρει μια πραγματική τομή, αν θεσπίζαμε εμείς, ως Βουλή των Ελλήνων, μια προπαρασκευαστική περίοδο εκπαίδευσης, πριν από την άδεια οπλοφορίας. Το ελληνικό Σύνταγμα δεν προβλέπει δικαίωμα στην οπλοκατοχή, σε αντίθεση με άλλα Συντάγματα. Όπλο κάποιος μπορεί να φέρει ή να κατέχει, για λόγους νόμιμης άμυνας ή επειδή είναι κυνηγός ή αθλητής σκοποβολής. Επομένως, θα ήταν εξαιρετικά ωφέλιμο, τόσο για τους κατόχους όσο και για την πολιτεία, να περνούν από προηγούμενη δοκιμαστική εκπαίδευση, πριν από τη χορήγηση άδειας οπλοφορίας. Επιμένω σε αυτό το ζήτημα, όχι μόνο, διότι κατατέθηκε, ως πρόταση από φορείς συγκεκριμένους, αλλά και επειδή αποτελεί ένα ζήτημα διασφάλισης της κοινωνικής ειρήνης και της δημόσιας ασφάλειας. Από κει και πέρα, κρατάμε τις προτάσεις για την αυστηροποίηση των ποινών φυλάκισης και του ύψους των χρηματικών ποινών, που προβλέπονται, σε επιμέρους άρθρα του νομοσχεδίου, καθώς και να ληφθούν υπόψη οι προτάσεις τεχνικής φύσεως, που κατέθεσε η Σκοπευτική Ομοσπονδία Ελλάδας και αφορούν, ειδικότερα τα άρθρα 1 και 4.

 Από την πλευρά μας, θα ήθελα να επαναλάβω, σε αυτό το σημείο, κάποιες από τις προτάσεις, που κατέθεσαν οι φορείς και τις θεωρούμε εύλογες.

 Οι εξωτερικοί φρουροί των καταστημάτων κράτησης καλό θα ήταν να συμπεριληφθούν στον ορισμό των Αρχών επιβολής του νόμου, όπως συμβαίνει με τους αστυνομικούς και τους λιμενικούς, στο ν. 2168/1993.

Όπως είπα και προηγουμένως, κατά τη διαδικασία της αδειοδότησης για κατοχή όπλου, να υπάρχει μία προσομοίωση, ανάλογη του καθεστώτος χορήγησης διπλώματος αυτοκίνητων. Να υπάρχει, επίσης, μία στενότερη σύνδεση, ανάμεσα στο κυνηγετικό όπλο και την ιδιότητα του κατόχου του, ως κυνηγού ή σκοπευτή.

Στην περίπτωση δ΄ της παραγράφου 5 του άρθρου 5, να υπάρξει μέριμνα, ώστε σε ορισμένο χρόνο, για παράδειγμα, ένα έτος, οι κάτοχοι συλλεκτικών όπλων να υποβάλουν στις αρμόδιες αστυνομικές Αρχές τα απαιτούμενα δικαιολογητικά, για τη χορήγηση άδειας κατοχής.

Επιπροσθέτως, θα ήθελα να κάνω μία ειδικότερη μνεία για την απαλλαγή ποινικής ευθύνης του κατόχου όπλου για θήρα και να προστεθεί και εδώ, όπως και στην περίπτωση κατόχου συλλεκτικών όπλων, εύλογος χρόνος παράδοσης του κατεχόμενου όπλου και της άδειας κατοχής του, ως προϋπόθεση απαλλαγής από την ποινική ευθύνη, προτού εξεταστεί με οποιονδήποτε τρόπο, για παράνομη κατοχή όπλου για θήρα από την Αρχή.

Κυρίες και κύριοι συνάδελφοι, θα ήθελα να τελειώσω με τις εξής σκέψεις: Πρέπει αυτός, που κατέχει το όπλο, να το κατέχει για έναν πολύ συγκεκριμένο λόγο και θα πρέπει να διαθέτει μία σειρά από δεξιότητες, που, καλό θα ήταν να αποκτηθούν, μετά από μια στοιχειώδη εκπαίδευση, που θα παρέχεται, εκ μέρους της πολιτείας, τόσο σε ιδιώτες, όσο και σε εκείνους, που υπηρετούν στα Σώματα Ασφαλείας.

Το παρόν νομοσχέδιο αφορά στην τροποποίηση του ν. 2168/1993 και στην ενσωμάτωση κοινοτικής Οδηγίας, καθώς και στη θέσπιση των αναγκαίων μέτρων εφαρμογής Εκτελεστικού Κανονισμού. Θα μπορούσαμε, όμως, με αφορμή αυτό το νομοσχέδιο, να αρχίσουμε να αλλάζουμε την οπτική μας και να μην εστιάσουμε, αποκλειστικά, στο ποιος και γιατί κατέχει το όπλο, αλλά και στο πως πρέπει να το χρησιμοποιήσει και κάτω από ποιες περιστάσεις. Η κατοχή όπλου συνεπάγεται ευθύνη για τον απλό πολίτη και, ειδικότερα για τον ένστολο, αποτελεί και άσκηση δημόσιας εξουσίας και γι’ αυτό θα πρέπει να χρησιμοποιείται, με τον πιο συνετό τρόπο. Σας ευχαριστώ, κυρία Πρόεδρε.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Μπίζιου Στεργιανή (Στέλλα), Καραγκούνης Κωνσταντίνος, Κατσαφάδος Κωνσταντίνος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Μαμουλάκης Χαράλαμπος, Καλαματιανός Διονύσιος – Χαράλαμπος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Παπαναστάσης Νικόλαος, Παφίλης Αθανάσιος, Κομνηνάκα Μαρία, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Παπαναστάσης.

 **ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Σας ευχαριστώ, κυρία Πρόεδρε. Θα μου επιτρέψετε να πω δύο λόγια, σχετικά με τις εξελίξεις στον Έβρο και στα νησιά. Θεωρούμε αυτές τις εξελίξεις ιδιαίτερα ανησυχητικές. Ο εγκλωβισμός χιλιάδων προσφύγων και μεταναστών, στα νησιά του Αιγαίου και στα ελληνοτουρκικά σύνορα, στον Έβρο, επιβεβαιώνουν, για μια ακόμη φορά, πως η πολιτική της Ευρωπαϊκής Ένωσης και του ΝΑΤΟ, που ακολούθησαν και ακολουθούν πιστά οι ελληνικές κυβερνήσεις, είναι αυτή που ευθύνεται, αφενός, για τη διάλυση χωρών και τον ξεριζωμό λαών και αφετέρου, για τον εγκλωβισμό των ξεριζωμένων, σε νησιά και σύνορα. Αυτή η πολιτική άνοιξε το δρόμο στον Ερντογάν να θέλει να επιβάλει τις δικές του επιδιώξεις, με όχημα το προσφυγικό.

Θεωρούμε αναγκαίο, τώρα, να υπάρξει αμφισβήτηση και σύγκρουση με αυτή την πολιτική, με τον Κανονισμό του Δουβλίνου και τις Συμφωνίες της Ευρωπαϊκής Ένωσης και της Τουρκίας.

Κανένα μέτρο καταστολής, καμία υποκριτική φωνή ευαισθησίας και συμπαράστασης από αξιωματούχους της Ευρωπαϊκής Ένωσης, αλλά και κανένα κυβερνητικό ευχολόγιο, για δήθεν αλληλεγγύη από την Ευρωπαϊκή Ένωση, δεν πρόκειται να αντιμετωπίσει την όξυνση του προβλήματος.

Αντί, λοιπόν, την επίδειξη πυγμής, απέναντι τόσο στους εξαθλιωμένους και θαλασσοπνιγμένους πρόσφυγες, όσο και στους νησιώτες μας, η Κυβέρνηση της Νέας Δημοκρατίας να δείξει τον τσαμπουκά της - επιτρέψτε μου την έκφραση - απέναντι στην Ευρωπαϊκή Ένωση και το ΝΑΤΟ, που θεωρούν δίκαιη την εισβολή της Τουρκίας, στο Ιντλίμπ και που δίνουν άλλοθι στον Ερντογάν να χρησιμοποιεί τους πρόσφυγες και μετανάστες για τις επιδιώξεις της τουρκικής άρχουσας τάξης.

Καλούμε, βέβαια, την Κυβέρνηση της Νέας Δημοκρατίας να αποχωρήσει από τον Κανονισμό του Δουβλίνου και να απαιτήσει την ακύρωση της κοινής Δήλωσης Ευρωπαϊκής Ένωσης και Τουρκίας, που μετατρέπουν την Ελλάδα σε αποθήκη ψυχών, για να μεταβούν οι πρόσφυγες, στις χώρες προορισμού τους.

Η αναγκαία φύλαξη των συνόρων στον Έβρο δεν μπορεί να χρησιμοποιείται, για να νομιμοποιούνται ακροδεξιές φωνές και δράσεις, ανοιχτές και συγκεκαλυμμένες, για να προμοτάρονται από Υπουργούς ρατσιστικές κραυγές, για να μένουν τελικά στο απυρόβλητο οι θύτες αυτής της πολιτικής. Απ' αυτήν την άποψη, εκφράζουμε την αντίθεσή μας και θεωρούμε αδιέξοδα τα μέτρα, που ανακοίνωσε η Κυβέρνηση της Ν.Δ..

Όσο για τον ΣΥ.ΡΙΖ.Α. και τα άλλα Κόμματα δε βγάζουν άχνα για τον Κανονισμό του Δουβλίνου και τη Συμφωνία Ε.Ε. – Τουρκίας, που μετατρέπουν τα νησιά και τη χώρα, σε κέντρα ανοιχτού και κλειστού εγκλωβισμού.

Καλούμε, επίσης, τον ελληνικό λαό, ιδιαίτερα τον πληθυσμό των νησιών και των παραμεθόριων περιοχών, να οργανώσει τον αγώνα του, στρέφοντας τα πυρά στους υπεύθυνους και στις αιτίες, που γεννούν το πρόβλημα. Να απομονώσουν, δηλαδή, τόσο τον αντιδραστικό εθνικισμό και την καταστολή όσο και τον επικίνδυνο κοσμοπολιτισμό της θεωρίας των ανοιχτών συνόρων.

Σχετικά με το υπό συζήτηση νομοσχέδιο, νομίζω ότι όλοι συμφωνούμε και αυτό φάνηκε από τις περισσότερες, έως τώρα, τοποθετήσεις, στην αναγνώριση της αναγκαιότητας να γίνουν πολύ συγκεκριμένα βήματα στον τομέα του ελέγχου, της απόκτησης και της κατοχής όπλου.

Το περιεχόμενο των προτεινόμενων αλλαγών, με την αναθεωρημένη Οδηγία, κατά την κυβερνητική δήλωση, αποσκοπεί στην εναρμόνιση των κανόνων της σήμανσης των πυροβόλων όπλων, στον καθορισμό κοινών κριτηρίων, ως προς τη δυνατότητα μετατροπής όπλων, που δίνουν σήμα συναγερμού, στην ενίσχυση του συστήματος συλλογής δεδομένων και ανταλλαγής πληροφοριών, μεταξύ των κρατών - μελών, καθώς και την επιβολή κοινών προτύπων απενεργοποίησης των πυροβόλων όπλων.

Όμως, πέρα από τις δηλούμενες προθέσεις, για εμάς, σημαντικό είναι να καταδειχθεί το τι επί της ουσίας επιτυγχάνεται, με την υπό συζήτηση Οδηγία. Είναι γεγονός ότι το φαινόμενο της εγκληματικότητας, του οργανωμένου εγκλήματος, της παράνομης κατοχής και εμπορίας όπλων, τα τελευταία χρόνια, έχει διογκωθεί.

Εμείς έχουμε πολλούς λόγους να ανησυχούμε για το συνολικό πλέγμα διασύνδεσης της αντιμετώπισης της εγκληματικότητας, με την πρόθεση χτυπήματος του λαϊκού κινήματος και του αγώνα των εργαζομένων. Αυτό γιατί η παρούσα και οι προηγούμενες κυβερνήσεις, την εγκληματικότητα τη θεωρούν, σαν γέννημα της φτώχειας, αλλά και σαν γέννημα της δράσης του λαϊκού κινήματος. Οι σύγχρονοι εγκληματολόγοι, μάλιστα, αυτή την εγκληματικότητα την προσδιορίζουν, ως «μικρή παραδοσιακή εγκληματικότητα». Εδώ μπαίνει το ερώτημα, αν η φτώχεια ευθύνεται για την εγκληματικότητα, το παράνομο εμπόριο όπλων ποιος το γεννά; Οι φτωχοί και οι άνεργοι, που εμπλέκονται σε αυτό ή μήπως ευθύνονται οι μετανάστες; Γιατί, άραγε, προβάλλεται η διασύνδεση του εγκλήματος, με τους μετανάστες; Υπάρχει το εμπόριο παιδιών, υπάρχει το εμπόριο ναρκωτικών, υπάρχουν οι εταιρείες, που διαθέτουν πανάκριβες υπηρεσίες εκτελεστών, υπάρχει η κατασκοπεία των πολυεθνικών, που διασυνδέονται και με το οργανωμένο έγκλημα και τους εκτελεστές. Μόνο το κοινό έγκλημα, δηλαδή, έχουμε; Φυσικά και όχι. Έχουμε και το οργανωμένο, με το οποίο η ενασχόληση των κυβερνήσεων, αλλά και της περίφημης Ε.Ε. είναι σχεδόν μηδενική.

Ξέρετε γιατί; Γιατί αν ασχοληθούν με αυτό, θα μπουν στα άδυτα των αδύτων των επιχειρηματιών και θα βγάλουν τα άπλυτά τους στη φόρα. Το θέλουν; Φυσικά και όχι. Για να λέμε, λοιπόν, τα πράγματα, με το όνομά τους, η σαπίλα του συστήματος δε μπορεί να μη διασυνδεθεί και με το οργανωμένο έγκλημα, το μεγάλο έγκλημα.

Τελευταία, υιοθετούνται, επίσης, μέτρα, που οδηγούν στη στρατιωτικοποίηση της εσωτερικής ασφάλειας, στην κατάργηση της διάκρισης, μεταξύ εσωτερικής και εξωτερικής ασφάλειας, στην ταύτιση της ασφάλειας, με διάφορες μορφές πάλης, που χρησιμοποιεί το λαϊκό κίνημα ή, αν θέλετε, αξιοποιεί η ίδια η Κυβέρνηση, η εκάστοτε κυβέρνηση, για να χτυπήσει το λαϊκό κίνημα. Αυτή η κατεύθυνση στρατιωτικοποίησης της εσωτερικής ασφάλειας, είναι κατεύθυνση και της Ε.Ε. και του ΝΑΤΟ. Δε μπορεί, λοιπόν, να προσποιούμαστε ότι αυτό το πλαίσιο είναι ανύπαρκτο. Όταν κάποιος πάει να συζητήσει ειδικά μέτρα, που πολλά από αυτά περιλαμβάνονται στην υπό συζήτηση Οδηγία, τότε η απάντηση της Κυβέρνησης είναι «Μα, αυτά εφαρμόζονται σε όλες τις χώρες της Ευρώπης».

Βεβαίως, ξέρουμε ότι εφαρμόζονται. Σε άλλες χώρες, έχουν εφαρμοστεί προ πολλού. Η κατεύθυνση είναι σαφής και απόλυτη: Στρατιωτικοποίηση.

 Κατά τη γνώμη μας, στο σχέδιο νόμου, υπάρχουν πολλές προβληματικές διατάξεις και αυτές δείχνουν την υποκρισία, που υπάρχει, σε αρκετές περιπτώσεις. Δηλαδή, όταν δεν μπορούμε να αντιμετωπίσουμε τις αιτίες και τους παράγοντες, που αναπαράγουν το οργανωμένο έγκλημα και τη βαριάς μορφής εγκληματικότητα, δαιμονοποιούμε τα πάντα. Είναι αυτό κάτι, που θέλει ο λαός; Φυσικά και όχι.

 Επίσης, το σημαντικό σε αυτό το νομοσχέδιο δεν είναι αυτά, που λέει και γράφει, αλλά αυτά που δεν λέγονται και δεν γράφονται στις γραμμές του – και εξηγούμαστε πιο συγκεκριμένα. Πρώτον, σε κανένα σημείο του νομοσχεδίου, δεν εισάγεται ο παραμικρός περιορισμός στην κατοχή και χρήση όπλων από τους άντρες των Σωμάτων Ασφαλείας, δηλαδή, καθορισμός στο πού και πότε φέρουν τα υπηρεσιακά τους όπλα, εκτός υπηρεσίας, αν υποχρεούνται να τα ασφαλίζουν σε υπηρεσιακούς χώρους κ.λπ.. Αυτές οι ασάφειες έχουν οδηγήσει, πολλές φορές, σε τραγικά περιστατικά.

 Δεύτερον, κανένας ουσιαστικός έλεγχος δεν προβλέπεται για την αυξανόμενη τάση δημιουργίας μιας κάστας ιδιωτικών οπλοφόρων, ιδιαίτερα σε εταιρείες security, όπου ύστερα από το νόμο 3707/2008, έχει διευρυνθεί η δυνατότητα οπλοφορίας και οπλοκατοχής των εργαζομένων σε αυτές τις εταιρείες, με πρόσχημα, την αύξηση της εγκληματικότητας και ούτω καθεξής.

 Τρίτον, ο νόμος, παρά το γεγονός ότι αναφέρεται στα όπλα, το εμπόριο, την κατοχή και την χρήση τους, σε κανένα σημείο, δεν αναφέρεται σε θέματα εκπαίδευσης, σχετικά με τα όπλα, στο πώς εξοικειώνονται, δηλαδή, για παράδειγμα, οι αθλητές, οι κυνηγοί με τη χρήση τους. Πώς εκπαιδεύονται σε ζητήματα ασφάλειας. Η παντελής έλλειψη τέτοιας εκπαίδευσης δημιουργεί ένα εξαιρετικά επικίνδυνο περιβάλλον και, προφανώς, προκύπτουν αντιφάσεις και ερωτηματικά, σχετικά με τη σκοπιμότητα των διατάξεων του νόμου.

 Τέταρτο ζήτημα, η χρήση των όπλων, όσο περιορίζεται νομοθετικά, αντιστρόφως ανάλογα, προπαγανδίζεται από τα Μέσα Μαζικής Ενημέρωσης και, ειδικότερα, από την τηλεόραση και το διαδίκτυο, ακόμη και τα ηλεκτρονικά παιχνίδια, που προορίζονται για παιδιά 5 και 6 ετών. Τα προσδοκώμενα κέρδη είναι τεράστια και ο καπιταλισμός, αυτό το βάρβαρο και απάνθρωπο σύστημα, προκειμένου να κερδίσει, δεν διστάζει να θυσιάσει, ακόμη και τα παιδιά του. Υπάρχουν ακόμα και συμβάσεις συνεργασίας, μεταξύ πολεμικών βιομηχανιών, με εταιρείες ηλεκτρονικών παιχνιδιών. Για παράδειγμα, η Lockheed Martin συνεργάζεται με την SEGA, όπου τα παιδιά παίζουν, με συσκευές, αντίστοιχες των εξομοιωτών όπλων. Παίζουν παιχνίδια, δηλαδή, με τίτλους «RED ALERT», «IMPERIALISM», κ.λπ., σκοτώνουν, δηλαδή, Άραβες, τρομοκράτες, δικτάτορες και ούτω καθεξής. Πέραν, δηλαδή, από την εξοικείωση των παιδιών με τα πολεμικά όπλα, τα συγκεκριμένα παιχνίδια έχουν και μια σαφή και ύπουλη αποστολή: Τον ιδεολογικό προσανατολισμό ή αποπροσανατολισμό των παιδιών.

 Κυρίες και κύριοι Βουλευτές, εμείς δεν λέμε ότι το συγκεκριμένο νομοσχέδιο μπορεί να ρυθμίσει τα πάντα, να ρυθμίσει, δηλαδή, το σύνολο όλων αυτών των ζητημάτων. Όμως, αντιλαμβανόμαστε όλοι ότι το να ασχολούμαστε με τα σκοπευτικά ή τα αθλητικά όπλα, τη στιγμή που οι παράγοντες και οι αιτίες, που γεννούν και αναπαράγουν την παράνομη ή τη νόμιμη, αλλά επικείμενη οπλοχρησία και οπλοκατοχή, οξύνονται. Αυτό είναι που, κατά τη γνώμη μας, θεμελιώνει τον υποκριτικό χαρακτήρα του νομοσχέδιου. Κατά συνέπεια, θεωρούμε ότι επειδή οι διατάξεις του νομοσχεδίου αφορούν, κυρίως, τα νομίμως κυκλοφορούντα όπλα και ζητήματα ήσσονος σημασίας, λίγα πράγματα θα αλλάξουν, σχετικά με το υφιστάμενο καθεστώς παρανομίας, μαύρης αγοράς και λαθραίας εισαγωγής όπλων, που χρησιμοποιούνται στη βαριά εγκληματικότητα. Ως εκ τούτου, από τη μεριά του Κομμουνιστικού Κόμματος Ελλάδας, ήδη, έχουμε δηλώσει ότι ψηφίζουμε «παρών», επί της αρχής του νομοσχεδίου, επιφυλασσόμενοι στην κατ’ άρθρο τοποθέτησή μας, στην Ολομέλεια. Ευχαριστώ.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κυρία Πρόεδρε, ευχαριστώ πολύ. Δεν μπορώ να μη σηκώσω το γάντι και να μην πω δυο πράγματα για την επικαιρότητα, πριν μπω στη β΄ ανάγνωση του νομοσχεδίου, το οποίο συζητάμε σήμερα.

Κυρίες και κύριοι συνάδελφοι, εμείς εδώ, αλλά και ο ελληνικός λαός, με πολύ μεγάλο ενδιαφέρον, παρακολουθούμε τη μετάλλαξη της Νέας Δημοκρατίας από κάμπια σε πεταλούδα. Είναι φοβερό. Παρακολουθούμε την αλλαγή αυτή, το πώς η κάμπια γίνεται πεταλούδα και πετάει, το βλέπουμε βήμα – βήμα. Είναι απίστευτο αυτό, που ακούμε σήμερα, ακούσαμε ακόμη και εμβατήρια στα κινητά τηλέφωνα, εδώ μέσα ! Τα παιδιά της ΕΛΙΑΜΕΠ – η κυρία Μπακογιάννη, ο κ. Ροζάκης, όλοι αυτοί οι Νεοδημοκράτες, οι πιο κεντροδεξιοί – έχουν εξαφανιστεί, κρυφτήκανε και έχουν βγει της «Ελλάδος τα Παιδιά», τα πιο πατριωτικά, προς τα έξω.

Θέλω να πω, λοιπόν, επειδή η Νέα Δημοκρατία αντιγράφει και αντιγράφει άσχημα, κακά, όχι καλά, γιατί δεν είναι κακό κανείς να αντιγράφει, αλλά να αντιγράφει, με το σωστό τον τρόπο, να ξέρετε ότι έχουμε και άλλες προτάσεις. Αυτά, τα οποία κάνετε πράξη, τώρα, ανήκουν στην πρώτη δέσμη μέτρων, που είχαμε προτείνει, τα οποία αργήσατε να εφαρμόσετε και είναι πλέον αργά. Επειδή, εδώ και εβδομάδες, φωνάζουμε για τη δεύτερη δέσμη μέτρων, αρχίστε από τώρα να τα εφαρμόζετε, μην αφήνετε να περάσει ο χρόνος, γιατί θα τρέχετε πάλι από πίσω στις εξελίξεις. Στην αρχή, ήσασταν «ναι, διάχυση στην ενδοχώρα», μετά «όχι», γιατί το πολιτικό κόστος, προφανώς είναι μεγάλο. Σήμερα, μας είπε ο κ. Μηταράκης ότι πάνε πάλι στην ενδοχώρα. Δεν ακούτε και δεν ακούτε και το λαό. Πάλι δεν ρωτάτε, λέτε να τους πάτε στις Σέρρες, στο Δήμο Σιντικής, δίπλα σε νηπιαγωγεία και δίπλα σε αθλητικά κέντρα. Πάτε να μεταφέρετε 1.000 εκεί. Θα σας διώξουν και από εκεί, κύριε Υπουργέ, όπως έδιωξαν τα ΜΑΤ οι Νησιώτες, που πήγατε να κάνετε επίταξη, όπως διώχνουν τις ΜΚΟ, τώρα, θα διώξουν και αυτούς και εσάς. Δεν ρωτάτε, τα ίδια λάθη κάνετε πάλι, δυστυχώς. Και, μη βιάζεστε να πανηγυρίσετε, μαζί σας θα πανηγυρίσουμε και εμείς, αλλά το πρόβλημα είναι εδώ. Είπαμε ότι ο Έβρος είναι ο αντιπερισπασμός. Το πρόβλημα είναι τα νησιά. Όχι, στο Υπουργείο Μετανάστευσης, στην αρχή, ναι, μετά. Όχι, στο push back, εσείς ψηφίσατε νόμο, το Νοέμβριο, που απαγορεύετε τις επαναπροωθήσεις, εδώ, στο ελληνικό Κοινοβούλιο. Και τώρα, κάνετε push back. Καλώς τα κάνετε, αργείτε, όμως. Δεν λύνεται, αλλιώς, το πρόβλημα. Αυτά, γιατί κάποια πράγματα δεν μπορεί να μην απαντώνται. Αυτή τη μετάλλαξη ήθελα να τονίσω.

Ελάτε προς το μέρος μας και τις νέες προτάσεις υιοθετείστε τις τώρα, που είναι νωρίς. Μιλήστε με το Χαφτάρ, εμείς μεταφέραμε την πρόταση στον υπεύθυνο και αρμόδιο Υπουργό, να το ξέρετε. Σας το αποκαλύπτουμε, εδώ σήμερα. Να τους στείλουμε εκεί. Μπορεί να γίνει. Το άκουσε, με προσοχή, ο αρμόδιος Υπουργός. Υπάρχουν και άλλες προτάσεις. Ακούστε τον Πρόεδρο της «Ελληνικής Λύσης». Αλλά εσείς δεν τον ακούτε, κάνετε τα δικά σας.

Πάω στο νομοσχέδιο. Θα μπορούσαμε να είχαμε συζητήσει πολλά περισσότερα, κύριε Υπουργέ, στο πλαίσιο της συζήτησης αυτής, για το θέμα της οπλοκατοχής. Θεωρούμε ότι δεν μπορεί να γίνει καλή νομοθέτηση, όταν επικαλούμαστε ένα νομοσχέδιο, που μπήκε στη διαβούλευση, δύο χρόνια πριν και είναι ένα νομοσχέδιο, το οποίο πρέπει να ακολουθεί την επικαιρότητα και την ανάπτυξη της τεχνολογίας και στο θέμα των όπλων. Το 2018, έγινε η διαβούλευση και το 2020 το ψηφίζουμε εμείς. Όσο και να λέμε ότι απλά ενσωματώνουμε ένα Ενωσιακό Δίκαιο, θα μπορούσαμε να το ξαναδούμε. Τα θέματα όπλων, πυρομαχικών, και οπλοκατοχής είναι πάρα πολύ σημαντικά εξ ορισμού – δεν το λέω εγώ, μόνο, το λέτε και εσείς στην Αιτιολογική Έκθεση του νομοσχεδίου σας και συμφωνούμε απόλυτα σε αυτό. Θα έπρεπε, λοιπόν να έχουμε μια πιο επικαιροποιημένη διαβούλευση, από τον Ιούλιο του 2019, που αναλάβατε, μέχρι το Φεβρουάριο του 2020, υπήρχε πάρα πολύς χρόνος, για κάτι τέτοιο.

Για ακόμη μία φορά, μάλλον, παραβλέπουμε τους Έλληνες πολίτες και τους παραβλέπετε, λες και δεν τους ενδιαφέρει το θέμα της οπλοκατοχής ή δεν είναι ενδιαφέρον το θέμα της οπλοκατοχής. Το λέω αυτό, γιατί ένας στους 12 Έλληνες οπλοφορεί νόμιμα και έχει στην κατοχή του όπλο, είτε κυνηγετικό, είτε πυροβόλο όπλο. Ειδικά που στις μέρες μας, το θέμα είναι επίκαιρο, περισσότερο από ποτέ.

Όταν μιλάμε για οπλοκατοχή, δεν περιοριζόμαστε μόνο στα θέματα κατοχής και άδειας κυνηγετικών όπλων. Είναι ένα πολύ σοβαρό θέμα, με πολύ κρίσιμα ζητήματα. Θα αναφερθώ σε ένα πολύ κρίσιμο ζήτημα, που το είχα αναφέρει και στην προηγούμενη συνεδρίαση της Επιτροπής μας και το λέμε, εδώ και καιρό. Όλα ξεκινάνε με το «Μα, τι είναι αυτά που λέτε». Περνάει ο καιρός, γίνονται οι ζυμώσεις, κρίνεται η ανάγκη και θα φτάσουμε στο σημείο να το κάνουμε και αυτό, όπως έγιναν και πολλά.

Σήμερα, ακούσαμε, για παράδειγμα, τον κ. Μηταράκη να λέει ότι σκεφτόμαστε τα ακατοίκητα νησιά. Σήμερα, το πρωί το είπε, ο αρμόδιος Υπουργός! Άρα, λοιπόν, όταν εμείς θέτουμε, εδώ και μήνες, με τη λογική αυτή, ότι ο πολίτης πρέπει να είναι ενεργός, ξέρουμε τι λέμε. Είδαμε ποιος ήταν ο ρόλος των Ελλήνων πολιτών και είναι ακόμη, τις ημέρες αυτές, τις δύσκολες, που ζει η Πατρίδα μας, στα σύνορά μας, στον Έβρο. Και είναι απλοί πολίτες. Όταν μιλάμε εμείς για το θέμα της Πολιτοφυλακής, είναι ένα πολύ σημαντικό θέμα.

Είδαμε και ακούσαμε, τις τελευταίες ημέρες, τα γεγονότα, στα χερσαία μας σύνορα με την Τουρκία. Είναι οι Έλληνες εθελοντές, που πήγαν, με αυταπάρνηση, να βοηθήσουν τις δυνάμεις της Ελληνικής Αστυνομίας, κ. Υφυπουργέ. Άλλωστε, στις κρίσεις, που ζει η Πατρίδα μας, ακόμη και στις κλιματολογικές, πάντα στηριζόμαστε σε εκπαιδευμένους εθελοντές, που μπορούν να βοηθήσουν.

Ο Πρόεδρός μας μιλά για τα οφέλη της οργανωμένης Πολιτοφυλακής, που μπορεί να τονίσει το αίσθημα ασφάλειας του πολίτη και μπορεί να λειτουργήσουν και ευεργετικά στον έλεγχο της μεθορίου, ειδικά με όσα ζούμε, τώρα, με τους λαθρομετανάστες. Δεν έχουν περάσει μέρες από την αρχική μου τοποθέτηση που το ανέφερα και το λέω και σήμερα. Συνολικά, 107 χώρες είναι αυτές, που έχουν ενστερνιστεί τον θεσμό της Πολιτοφυλακής. Δεν είναι λίγες αυτές, που τον ακολουθούν. Δεν θα αναφερθώ πάλι στα γεγονότα του Έβρου.

Είμαστε 1000% πεπεισμένοι ότι ο σωστά εκπαιδευμένος πολίτης μπορεί να βοηθήσει και μπορεί να προσφέρει. Μέσα σε αυτούς τους εθνοφύλακες, που πήγαν στη μεθόριο, για να κρατήσουν Θερμοπύλες, αυτές τις μέρες, είναι και απλοί εθελοντές, Έλληνες πολίτες, οι οποίοι κατέβηκαν στο ποτάμι, για να προσφέρουν. Και καλά έκαναν και τους ευχαριστούμε.

Αυτό, όμως, που μας προβληματίζει είναι ότι, ίσως, τα όπλα κάποιων απ’ αυτούς, που πήγαν εκεί, να μην είναι και καταγεγραμμένα, για να συνδέσω, με το νομοσχέδιο και με το σήμερα. Όπλα, που κανείς δεν ξέρει ούτε πόσα είναι ούτε που είναι, αλλά ούτε ποιος τα έχει. Αυτά τα όπλα και πρέπει να αναζητήσουμε και σε κάποια φάση θα πρέπει να τα βρούμε. Σύμφωνα με εκτιμήσεις Αξιωματικών της Διεύθυνσης Κρατικής Ασφάλειας του Αρχηγείου της Ελληνικής Αστυνομίας, ένας στους δέκα φαίνεται ότι οπλοφορεί παράνομα. Ξέρετε, δεν μιλάμε για αεροβόλα όπλα. Μιλάμε από τροποποιημένες κυνηγετικές καραμπίνες, μέχρι περίστροφα και από καλάσνικοφ, μέχρι και ούζι.

Γι’ αυτά τα παράνομα όπλα επικρατεί μία ομίχλη. Ο αριθμός τους, σύμφωνα με κάποιες εκτιμήσεις, μπορεί να αγγίζει και το ένα εκατομμύριο. Ναι, να εντάξουμε την ευρωπαϊκή Οδηγία στη νομοθεσία μας, αλλά να το κάνουμε σωστά. Όταν οδηγούμαστε σε βεβιασμένες και επιφανειακές μεθόδους νομοθέτησης, είτε επειδή θέλουμε να τελειώνουμε, είτε επειδή θέλουμε να ξεπετάξουμε ένα νομοσχέδιο, είναι προφανές ότι εντοπίζουμε, κάπως έτσι, το πρόβλημα.

Στα δύο, λοιπόν, χρόνια, που μεσολάβησαν, από τη διαβούλευση του νομοσχεδίου μέχρι και την ψήφισή του, που θα γίνει, σε λίγες ημέρες, για την εναρμόνιση με το ευρωπαϊκό δίκαιο, η Τεχνολογία, δυστυχώς για εμάς, που κυνηγάμε το έγκλημα, κύριε Υπουργέ, έχει κάνει άλματα. Αυτά τα άλματα δεν έχουν γίνει μόνο στην Ιατρική ή στην Πληροφορική, έχουν γίνει και στην Τεχνολογία. Δυστυχώς, ανθούν τα παγκόσμια δίκτυα παράνομων στοιχημάτων, διακίνησης ναρκωτικών, trafficking και του λαθρεμπορίου όπλων. Γι' αυτό έπρεπε να είμαστε πιο επικαιροποιημένοι, εκτός και αν πιστεύετε ότι η τρομοκρατία δεν είναι κάτι σημαντικό. Δεν νομίζω, όμως, ότι το πιστεύετε αυτό.

Είπα και στην προηγούμενη τοποθέτησή μου, για τους διάφορους «αετονύχηδες», που με 200 και 250 €, αγοράζουν από τα Βαλκάνια πιστόλια ισχυρού κρότου με αβολίδωτα φυσίγγια και τα μετατρέπουν σε πυροβόλα όπλα των εννέα χιλιοστών. Δυστυχώς, κάνουν θραύση αυτά και γενικώς, στην Ελλάδα, η μαύρη αγορά όπλων ανθεί. Όσο ανθεί, όμως, το παράνομο και επικίνδυνο εμπόριο, τόσο αυξάνεται και η εγκληματικότητα. Μην νομίζετε ότι επειδή, τις δύο τελευταίες εβδομάδες, με όλα όσα έγιναν και γίνονται, στον Έβρο, δεν έχουν έρθει στο φως της δημοσιότητας ειδήσεις περί εγκληματικότητας. Ξέρετε πολύ καλά, ότι πολλές γειτονιές, στις μεγαλουπόλεις, ιδίως, υποφέρουν και στην Αθήνα και στη Θεσσαλονίκη, αλλά και σε άλλες πόλεις. Είναι άκρως ανησυχητικό ότι σε πολλές περιπτώσεις έχουμε ένοπλες επιθέσεις, ακόμη και μέσα σε σπίτια. Μπαίνουν στο σπίτι σου και στη θέα του όπλου παγώνει το αίμα σου! Του «μαύρου» όπλου, που, με λίγα χρήματα, προμηθεύτηκε ο κακοποιός. Στο λαθρεμπόριο και στην αγορά υπάρχουν όπλα για όλα τα βαλάντια. Το πρόβλημα, κύριε Υπουργέ και κλείνω με αυτό, είναι ότι οι πολίτες δεν μπορούν να υπερασπιστούν ούτε τον ίδιο τους τον εαυτό ούτε τις οικογένειές τους, ακόμα και μέσα στο ίδιο τους το σπίτι. Γι’ αυτό θα πρέπει το σχετικό Κανονιστικό πλαίσιο να εξελίσσεται και να προσαρμόζεται στα νέα δεδομένα. Μόνο έτσι επιτυγχάνεται ο βέλτιστος έλεγχος και η προστασία του πολίτη μιας χώρας. Σε κάθε άλλη περίπτωση, εμείς απλά εθελοτυφλούμε.

Τα υπόλοιπα, κύριε Υπουργέ, κυρία Πρόεδρε, θα τα πούμε στην Ολομέλεια. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η Ειδική Αγορήτρια του Μέρα25, η κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Κυρία Πρόεδρε, ευχαριστώ, αλλά δεν είμαι εγώ Ειδική Αγορήτρια, είναι η κυρία Αδαμοπούλου, η οποία δυστυχώς είναι με ίωση και γι’ αυτό, θα τοποθετηθούμε εκ νέου στην Ολομέλεια. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Υπάρχει, ως ομιλητής, ο κ. Τριανταφυλλίδης, στον οποίο δίνω το λόγο για 5 λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Νομίζω ότι είναι αναγκαίο και από τις Εισηγήσεις των εκπροσώπων των Κομμάτων να αναφερθούμε σε ένα ζέον θέμα, σε ένα θέμα, που τρέχει, όπως είναι το προσφυγικό – μεταναστευτικό, δίνοντας έμφαση και στα άρθρα του νομοσχεδίου.

Είναι σαφές και καταδείχτηκε από το σύνολο των Κομμάτων ή από τη μεγάλη πλειοψηφία, αν θέλετε, εκφράζοντας και την ομόθυμη διάθεση των Ελλήνων πολιτών, η ορθή επιλογή του αυστηρού ελέγχου των συνόρων, απέναντι σε ένα οργανωμένο σχέδιο του επιθετικού γείτονα, να χρησιμοποιήσει τον ανθρώπινο πόνο και τους πρόσφυγες, ακριβώς, για να δημιουργήσει προβλήματα, τα οποία βλέπουμε να είναι σε εξέλιξη. Δεν μπορεί αυτό, όμως, κυρία Πρόεδρε, κύριε Υπουργέ, να συγκαλύψει και να σκεπάσει τις τεράστιες ευθύνες για τη διαχειριστική ανεπάρκεια, την ανικανότητα και εν πολλοίς την πλήρη απουσία σχεδίου. Τα σχέδια αλλάζουν πρωί, μεσημέρι, βράδυ. Τρίτη, Πέμπτη, Σάββατο είναι οι επιτάξεις. Δευτέρα, Τετάρτη, Παρασκευή είναι ο διάλογος. Στη συνέχεια, είναι τα κλειστά ή ανοιχτά κέντρα. Στη συνέχεια, είναι κάποια ακατοίκητα νησιά. Αδιανόητα σχέδια, τα οποία προσκρούουν στα θεμελιώδη ζητήματα του ευρωπαϊκού πολιτισμού – ούτε καν του νομικού, του ανθρώπινου πολιτισμού. Και στη συνέχεια, κοντά σε αεροδρόμια, στην Αθήνα, στη Θεσσαλονίκη, στις Σέρρες, να δημιουργήσουμε άλλα κέντρα. Κάθε μέρα, που ξημερώνει, είναι και μια διαφορετική μέρα. Εδώ, το θέμα είναι ότι η Κυβέρνηση δεν κατηγορείται για το ένα ή το άλλο σχέδιο, αλλά κατηγορείται για το ότι δεν έχει σχέδιο. Είναι «ό,τι του φανεί του λολοστεφανή», που λέει και ο λαός μας. Ό,τι του ξημερώσει, με αποκλειστική διάθεση την καθαρά επικοινωνιακή διαχείριση των ζητημάτων.

 Οι ερωτήσεις, επειδή οι ώρες είναι κρίσιμες, είναι σαφείς. Πού αποσκοπεί η δημιουργία αυτού του κλίματος; Δηλαδή, σε λίγο, θα ακούμε από τα ραδιόφωνα τη Βέμπο και ιστορίες για τη φανέλα του φαντάρου, που πλέκουν; Δηλαδή, τέτοιου είδους προετοιμασίες δεν αντιστοιχούν στην αναγκαιότητα, στη σοβαρότητα και υπευθυνότητα, που θα πρέπει να έχουμε. Σχεδόν όλα τα Κόμματα έκαναν συγκεκριμένη πρόταση. Αν είναι τόσο κρίσιμη η κατάσταση, όσο περιγράφει η κυβερνητική επικοινωνιακή μηχανή, γιατί ο κ. Μητσοτάκης, ο κ. Πρωθυπουργός, ο οποίος κατηγορούσε τον κ. Τσίπρα ότι δεν είχε συγκαλέσει ή δεν είχε ζητήσει τη σύγκληση του Συμβουλίου των πολιτικών Αρχηγών, υπό τον Πρόεδρο της Δημοκρατίας, δεν κάνει το αυτονόητο; Αν είναι τόσο κρίσιμη η ατμόσφαιρα, τόσο κρίσιμες οι συνθήκες, ζητήματα, που δεν μπορούμε να τα ξέρουμε ούτε και εμείς οι Βουλευτές, γιατί δεν συγκαλεί το Συμβούλιο των πολιτικών αρχηγών, για να ενημερωθούν, αφού βλέπει ότι και από την πλευρά του ΣΥΡΙΖΑ, ο κ. Τσίπρας είπε συγκεκριμένα ότι θέλουμε να βάλουμε πλάτη; Γιατί ο κ. Μητσοτάκης δεν συγκαλεί το Συμβούλιο των πολιτικών αρχηγών; Γιατί δεν αναλαμβάνει πρωτοβουλία; Αν δεν ζητήσουμε τώρα, πότε θα ζητήσουμε Έκτακτη Σύνοδο Κορυφής, για να εκφραστεί και να αποτυπωθεί, όχι με λόγια, αλλά με πράξεις, η ευρωπαϊκή αλληλεγγύη, όπως ακριβώς την προβλέπουν οι Ευρωπαϊκές Συνθήκες;

Σήμερα, είναι 5 Μαρτίου και ακούσαμε ότι στις 27 Μαρτίου, ούτως ή άλλως, θα έχουμε την Τακτική Σύνοδο. Μα, είμαστε σοβαροί; Το λέω αυτό, διότι εσείς λέτε ότι είναι απόλυτα κρίσιμη η όλη διαδικασία.

Κλείνω με ένα τρίτο ερώτημα. Δεν θέλω να περνάει από το μυαλό μου η σκέψη ότι κάποια μυαλά, μέσα στην Κυβέρνηση, προτείνουν στον κ. Μητσοτάκη να σπεύσει σε πρόωρες εκλογές, επικαλούμενος εθνικό θέμα, ακριβώς, για να αξιοποιήσει αυτό το κλίμα, καθώς σε όλα τα υπόλοιπα και στην καθημερινή ατζέντα τα πράγματα πάνε από το κακό στο χειρότερο.

Αναφέρθηκε και ο Εισηγητής μας, ο κ. Καλαματιανός, ότι δεχόμασταν κριτική, κύριε Υπουργέ, κυρία Πρόεδρε, για τις επιδόσεις, που είχαμε, στο μεταναστευτικό – προσφυγικό. Θα αναφέρω αυτές τις «πενιχρές», όπως τις λέγατε επιδόσεις, που είναι στοιχεία της Ύπατης Αρμοστείας του Ο.Η.Ε., δεν είναι του ΣΥΡΙΖΑ :

- 1.800 πρόσφυγες επεστράφησαν στην Τουρκία.

 - 17.500 γύρισαν οικειοθελώς στις πατρίδες τους.

- 10.000 επανενώθηκαν με τις οικογένειές τους, στην Ευρώπη.

- 22.000 πήγαν σε άλλες ευρωπαϊκές χώρες, με το πρόγραμμα της μετεγκατάστασης, το γνωστό, ελληνιστί, “relocation”.

 Αυτά τα «ταπεινά» έκανε ο ΣΥΡΙΖΑ. Θα περιμέναμε αυτά να αντιπαρατεθούν με τους 8 μήνες που είσαστε Κυβέρνηση. Αλλάξατε και το νομοθετικό πλαίσιο για το «άσυλο». Θα θέλαμε να ακούσουμε, σε αυτούς τους 8 μήνες, στο πρόγραμμα μετεγκατάστασης “relocation”, πόσοι είναι οι πρόσφυγες, που έφυγαν, διότι είναι γνωστό ότι δεν θέλουν να μείνουν στην Ελλάδα, θέλουν να πάνε στη γη της επαγγελίας, που είναι γι’ αυτούς, η Γερμανία, η Γαλλία, η Αγγλία κ.λπ.. Και τι μας είπε, παρουσία του κ. Μαργαρίτη Σχοινά, του Αντιπροέδρου της Κομισιόν, η κυρία Ίλβα Γιόχανσον, η Επίτροπος; Στο ερώτημα των Financial Times «Θα πάρει κάποια πρωτοβουλία η Ευρώπη, για να μεταφερθούν κάποιοι από τους πρόσφυγες κάπου αλλού στην Ευρώπη», τι απάντησε η κυρία Ίλβα Γιόχανσον, η αρμόδια Επίτροπος Εσωτερικών Υποθέσεων, κύριε Οικονόμου; Απάντησε «Ναι, αλλά δεν μας το έχει ζητήσει η Ελλάδα. Όταν το ζητήσει, θα δούμε». Οκτώ μήνες δεν σας άρκεσαν; Εσείς που μας είχατε με το πιστόλι στον κρόταφο «τι κάνατε εδώ, τι κάνατε εκεί, τι κάνατε παραπέρα»; Οκτώ μήνες, δεν έχει διατυπώσει αίτημα η ελληνική πλευρά, η Ελλάς, την οποία εκπροσωπείτε, ως Κυβέρνηση, στα αρμόδια ευρωπαϊκά όργανα; Εσείς, που κρίνατε και μιλούσατε για πολύ μικρές, «απειροελάχιστες», λέγατε, διαδικασίες μετεγκατάστασης προσφύγων; Για 8 μήνες, όπως λέει η Ίλβα Γιόχανσον, δεν έχετε κάνει αίτημα για μετεγκατάσταση στο πρόγραμμα “relocation”, που είναι ενταγμένο και αυτό στη Δήλωση Ευρώπης – Τουρκίας ;

Περιμένουμε, κύριε Οικονόμου, τον κ. Χρυσοχοϊδη, τον κ. Πέτσα, κάποιον απ’ αυτούς ή τον κ. Μητσοτάκη. Αλήθεια, πού είναι ο Πρωθυπουργός, αυτές τις κρίσιμες ώρες; Γιατί δεν βγαίνει, να απαντήσει σε αυτά τα εύλογα ερωτήματα, όχι του ΣΥΡΙΖΑ, αλλά των Ελλήνων πολιτών; Τα θέσαμε ξανά. Σύνοδος Κορυφής…

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε Τριανταφυλλίδη, παρακαλώ, ολοκληρώστε άμεσα…

 **ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω, κυρία Πρόεδρε.

 Έρχομαι τώρα στα ζητήματα που έχουν να κάνουν με τη χρήση των όπλων …

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όχι, κύριε Τριανταφυλλίδη, έχετε μιλήσει επί 8 λεπτά. Πρέπει να μάθετε να διαχειρίζεστε το χρόνο σας. Ξέρετε από μονόστηλα. Αφήστε τα όπλα, θα τα πείτε στην Ολομέλεια.

 **ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Βούλτεψη, είμαστε στην Επιτροπή. Επεξεργαζόμαστε νομοσχέδιο. Δείξατε μια σχετική ανοχή… μίλησαν οι άλλοι συνάδελφοι, μίλησα και εγώ.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):**  Κύριε Τριανταφυλλίδη, στην Επιτροπή, δεν επιτρεπόταν η προηγούμενη τοποθέτηση. Τα έχετε μπερδέψει. Αυτά που είπατε, έπρεπε να τα πείτε στην Ολομέλεια, σε επίκαιρη ερώτηση και εδώ να μιλήσετε για το νομοσχέδιο.

 Τώρα έχετε ένα λεπτό, για τα όπλα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μόνο που αυτή την επισήμανση δεν την κάνατε στους Εισηγητές! Οι Εισηγητές δεν αναφέρθηκαν στο προσφυγικό, κυρία Βούλτεψη;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Το ίδιο είναι οι Εισηγητές; Οι Εισηγητές είχαν δεκαπέντε λεπτά, αναφέρθηκαν τρία λεπτά και δεν κάλυψαν ούτε ολόκληρο το χρόνο τους.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Χίλιοι πεντακόσιοι Ειδικοί Φρουροί και εδώ, θέτω ξανά και δημόσια, αυτό που σας είπα και με γραπτή Ερώτηση και με Επίκαιρη Ερώτηση για τη Θεσσαλονίκη. Χίλιοι πεντακόσιοι Ειδικοί Φρουροί, στη Θεσσαλονίκη, όπως σωστά είπε ο Εισηγητής της Ν.Δ., για την ασφάλεια του πολίτη και το δικαίωμα του πολίτη. Έχουμε φτάσει, κ. Οικονόμου, να έχουμε επιχειρηματίες, που βγαίνουν και λένε, στους οκτώ μήνες της σημερινής Κυβέρνησης, εννέα φορές «εκλάπη επιχειρηματίας στην Άσσηρο» και το λέει στο ΣΚΑΙ, σε ιδιαίτερα φιλικό προς το ΣΥΡΙΖΑ τηλεοπτικό δίκτυο ! Όπως καταλαβαίνετε, λοιπόν, είναι αναγκαία η ενίσχυση της Θεσσαλονίκης, είτε από το Σώμα των Ειδικών Φρουρών, είτε από μεταθέσεις παιδιών αστυνομικών, που έλκουν την καταγωγή τους από τη Θεσσαλονίκη, αλλά, ωστόσο, επισημαίνω και σας το επισήμανε και ο κ. Ραγκούσης με Επίκαιρη Ερώτηση και ο κ. Ψυχογιός και ο κ. Καλαματιανός, κύριε Υπουργέ, να ξέρουν να κάνουν χρήση των όπλων. Εδώ, με αυτή την fast track εκπαίδευση υπάρχει θέμα. Δηλαδή, πάμε να λύσουμε προβλήματα και θα δημιουργήσουμε και άλλα. Είναι γνωστά τα περιστατικά. Εσείς τα περιγράψατε, κ. Οικονόμου, στην Ολομέλεια, όταν ερωτηθήκατε από τον κ. Ραγκούση για το τι έγινε με το συγκεκριμένο άνθρωπο, αστυνομικό, συνοριακό φρουρό, ο οποίος δεν είχε την αναγκαία εκπαίδευση, για το πώς χρησιμοποιούμε τα όπλα. Καλό είναι να νομοθετήσει η Βουλή για τα των όπλων, αλλά καλύτερο ακόμη είναι να εκπαιδεύει η Πολιτεία, η εκτελεστική εξουσία και να μην είναι, γρήγορα-γρήγορα, άτσαλα και εντελώς ερασιτεχνικά. Γιατί εδώ, μιλάμε για ανθρώπινες ζωές. Θέλω να το επισημάνω, το ξαναθέτω, 250 κενά και νέες οργανικές θέσεις, οι οποίες κενές οργανικές θέσεις ζητούν να καλυφθούν. Η Θεσσαλονίκη απαιτεί να έχει την ασφάλεια, που της αρμόζει και την οποίαν υποσχεθήκατε για την επιστροφή στην κανονικότητα. Την κανονικότητα την βιώνουν οι Θεσσαλονικείς, καθημερινά, κ. Οικονόμου. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Επανερχόμαστε στην τάξη. Κύριε Τριανταφυλλίδη, εδώ έχουμε ένα συγκεκριμένο νομοσχέδιο. Γνωρίζετε ότι στις Επιτροπές συζητούμε μόνο το νομοσχέδιο. Προφανώς, επειδή είναι έκτακτες οι συνθήκες και επειδή είναι Κοινοβούλιο και δεν θέλουμε να κόβουμε το λόγο και οι Εισηγητές και όλοι σας τοποθετηθήκατε. Όμως, ενώ είχατε πέντε λεπτά, πήγατε στα δώδεκα και θέσατε όλα τα θέματα, ενώ έπρεπε να τα θέσετε με Επίκαιρη Ερώτηση και δεν ήταν εδώ η ώρα, γι' αυτό το θέμα. Πάντως, μην ανησυχείτε, δεν θα πλέξετε κάλτσα στρατιώτη εσείς! Θα πλέξουν άλλοι. Γιατί βλέπω, η αγωνία σας είναι η κάλτσα του στρατιώτη και οι εκλογές !

Σας ανακοινώνω ότι είναι εδώ ο Πρόεδρος της Επιτροπής, ο οποίος θα συνεχίσει.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αυτού του είδους ο σχολιασμός, πάντως, δεν προβλέπεται. Μην σχολιάζετε τοποθετήσεις συναδέλφων. Ο Κανονισμός δεν σας το επιτρέπει. Κάνετε κατάχρηση του δικαιώματος σας. Ρωτήστε τον κ. Χαρακόπουλο, που τα ξέρει καλύτερα από σας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Από την ώρα που το κάνατε εσείς American bar, το κάνω ό,τι θέλω. Έχετε μιλήσει δώδεκα λεπτά, τα δέκα λεπτά ήταν εκτός θέματος και γυρεύετε εφαρμογή του Κανονισμού! Τι να πω; Νομίζω ότι όλοι καταλαβαίνουν. Το κάνατε American bar. Ξέρω να το κάνω καλύτερα.

Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ**: Κύριε Υπουργέ, κυρίες και κύριοι συνάδελφοι, θα μπω στον πειρασμό, για πολύ λίγο, να αναφερθώ σε δύο σημεία για το προσφυγικό.

Το πρώτο έχει να κάνει και απευθύνομαι στον κ. Υπουργό, εάν εσάς σας εκφράζει και σας τιμά το γεγονός, ότι αυτή τη στιγμή οι εκπρόσωποι της Ελληνικής Λύσης αποτελούν ή θέλουν να εμφανιστούν, ως πολιτική πρωτοπορία της Ν.Δ., με μια πολεμική ρητορική μίσους, την οποία, μάλιστα, θα πρέπει να καταδικάσει το σύνολο του πολιτικού συστήματος, μιλώντας για αποτροπή στη θάλασσα, για μαζικές επαναπροωθήσεις και για ενέργειες, που εκθέτουν τη χώρα και παραβιάζουν το Διεθνές Δίκαιο.

Δεύτερον, να πω ότι για εμάς, σαν ΣΥΡΙΖΑ, δεν υπάρχει περίπτωση να αποδεχθούμε να χαρίσουμε τον όρο «πατριωτισμός» σε άλλες πολιτικές δυνάμεις, διότι η Αριστερά, ανά τις δεκαετίες, απέναντι σε κατακτητές, απέναντι σε δικτάτορες, απέναντι σε όσους επιβουλεύονταν τη χώρα, έχει δώσει τεράστιες μάχες, με μεγάλες απώλειες και γι' αυτό η πατριδοκαπηλία ή ο υπερπατριωτισμός καλό είναι να αποφεύγονται και να μην μονοπωλούνται.

Το δεύτερο που θέλω να πω είναι για το νομοσχέδιο, δεν θα μακρηγορήσω για το άλλο ζήτημα, να μπω και σε ένα σχέδιο νόμου, το οποίο είναι σημαντικό.

Κύριε Υπουργέ, ξέρετε ότι είχε προετοιμαστεί και βγει σε διαβούλευση από την προηγούμενη Κυβέρνηση, αφορά τους κανόνες, τις δικλείδες και τις προϋποθέσεις, οι οποίες πρέπει να τίθενται για τον έλεγχο, την κατοχή, απόκτηση και χρήση των όπλων, κάτι το οποίο είναι κρίσιμο, ρυθμίζει θέματα, στρεβλώσεις και εμπόδια, ούτως ώστε να διευκολύνονται οι σύννομες και τακτοποιημένες διαδικασίες και να επιβραβεύονται και προστατεύονται οι υγιείς και οργανωμένες συλλογικότητες, όπως οι Αθλητικοί Σύλλογοι Σκοποβολής, ως προς την απόκτηση και χρήση όπλων, φυσιγγίων και λοιπών υλών. Να σας πω, ότι εμείς έχουμε στην Κορινθία, έναν τέτοιο Σύλλογο, τον Όμιλο Αθλητικής Σκοποβολής Κορινθίας, που, σε συνεργασία με τη Σκοπευτική Ομοσπονδία Ελλάδος, που σας κατέθεσε και τις προτάσεις, που θέλω να τις δείτε πολύ προσεκτικά, διότι είναι στοχευμένες και μελετημένες και να τις ενσωματώσετε, διοργανώνουμε, το 2022, ένα ευρωπαϊκό πρωτάθλημα, για τα αγωνίσματα όπλων χειρός, στην Κόρινθο και μας είχαν ζητήσει, εδώ και χρόνια, να διευκολυνθούν αυτές οι διαδικασίες, ούτως ώστε να υπάρχει μεγαλύτερη δυνατή συμμετοχή.

Θεωρούμε, λοιπόν, ότι είναι στη θετική κατεύθυνση οι διατάξεις αυτές και κλείνω, λέγοντας ότι τα όπλα δεν είναι παιχνίδι. Πρέπει να υπάρχει ευθύνη, λογοδοσία και κριτήρια για το ποιος τα παίρνει και κυρώσεις σε αυτούς, οι οποίοι τα χρησιμοποιούν, εκτός πλαισίου που ορίζει ο νόμος. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εγώ σας ευχαριστώ, κύριε Ψυχογιέ. Συμφωνώ και εγώ μαζί σας, παρότι θα κινδυνεύσω να δεχθώ κριτική από τον κ. Τριανταφυλλίδη ότι κάνω πολιτικό σχόλιο, ότι τα όπλα δεν είναι παιχνίδι.

Δεν έχει ζητήσει το λόγο άλλος Βουλευτής. Δεν ξέρω, εάν από τους Εισηγητές υπάρχει διάθεση για κάποια μικρή δευτερολογία. Όχι;

 Τον λόγο έχει ο κ. Υπουργός.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη)**: Κύριε Πρόεδρε, κυρίες και κύριοι Βουλευτές, θα ήθελα να σας ευχαριστήσω για την παρουσία σας.

Ακούσαμε και καταγράψαμε, με πολύ μεγάλη προσοχή, τις τοποθετήσεις σας, τις εισηγήσεις σας, αλλά και των φορέων, τις μελετάμε και θα τοποθετηθούμε στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υπουργέ, για την λακωνική τοποθέτηση.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Προστασίας του Πολίτη «Τροποποίηση διατάξεων του ν. 2168/1993 ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις, εναρμόνιση της ελληνικής νομοθεσίας με την Οδηγία 2017/853 του Ευρωπαϊκού Κοινοβουλίου και του Συμβουλίου της 17ης Μαΐου 2017 για την τροποποίηση Οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων και θέσπιση των αναγκαίων συμπληρωματικών μέτρων για την εφαρμογή του εκτελεστικού κανονισμού 2015/2403 της Ευρωπαϊκής Επιτροπής».

Από τις τοποθετήσεις των Εισηγητών και των Ειδικών Αγορητών των Κομμάτων συνάγεται ότι το σχέδιο νόμου γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Μπίζιου Στεργιανή (Στέλλα), Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Κώτσηρας Γεώργιος, Μελάς Ιωάννης, Πάτσης Ανδρέας, Τσιγκρής Άγγελος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Μαμουλάκης Χαράλαμπος, Καλαματιανός Διονύσιος – Χαράλαμπος, Παπαηλιού Γεώργιος, Πούλου Παναγιού (Γιώτα), Τριανταφυλλίδης Αλέξανδρος (Αλέκος), Ψυχογιός Γεώργιος, Παπαναστάσης Νικόλαος, Κομνηνάκα Μαρία και Χήτας Κωνσταντίνος.

Τέλος και περί ώρα 11.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**